b'\n_START_ARTICLE_\nFantje iz gline\n_START_SECTION_\nVsebina\n_START_PARAGRAPH_\nGimnazijska so\xc5\xa1olca Ajk in Mali nimata veliko skupnega \xe2\x80\x93 eden je mi\xc5\xa1i\xc4\x8dast \xc5\xa1portnik, drzni lomilec dekli\xc5\xa1kih src, ki mu \xc5\xa1olske obveznosti ne pomenijo veliko, drugi pa je umetni\xc5\xa1ka du\xc5\xa1a, netekmovalen in zelo razumevajo\xc4\x8d. Ko se Ajk zaplete v spor s profesorjem umetnosti, Ajkovo dekle prosi Malega za pomo\xc4\x8d pri pisanju raziskovalne naloge o Michelangelovem Davidu. Sodelovanje ote\xc5\xbeuje Ajkov trmasti odpor do umetnosti in \xc4\x8duda\xc5\xa1kega so\xc5\xa1olca, pa tudi homofobna namigovanja okolice, ki prerastejo v govorice, ki jih ni mogo\xc4\x8de ovre\xc4\x8di brez trdnih dokazov. Slej ko prej se morajo vsi vpleteni vpra\xc5\xa1ati, kaj ho\xc4\x8dejo od \xc5\xbeivljenja in kako bodo to dosegli, ne da bi lagali sebi in svojim najbli\xc5\xbejim.\n_START_SECTION_\nOdlomki iz knjige\n_START_PARAGRAPH_\nGlina je prispodoba \xc4\x8dlovekove notranjosti. Na za\xc4\x8detku je vsak od nas brezobli\xc4\x8dna kepa, prepu\xc5\xa1\xc4\x8dena na milost in nemilost rokam, skozi katere polzi. Vendar le, dokler njena povr\xc5\xa1ina ne otrdi. Takrat ne moremo ve\xc4\x8d posegati vanjo, ne da bi pri tem tvegali \xc4\x8drepinje. Glina postane mo\xc4\x8dna in trda. A le navzven, navznoter ostaja krhka in ranljiva kot \xc4\x8dlove\xc5\xa1ka du\xc5\xa1a. (...) Kdo sem? Glinen kipec? _NEWLINE_Ne da no\xc4\x8dem bit gay. Prezajebanopreprosto nisem.\n_START_SECTION_\nOcene in nagrade\n_START_PARAGRAPH_\nKnjiga Fantje iz gline je bila nominirana za nagrado Ve\xc4\x8dernica 2005._NEWLINE_Prvi ljubezenski roman o istospolni ljubezni, Fantje iz gline (2005), Janje Vidmar, lomi \xc5\xa1e eno tabujsko temo v mladinski knji\xc5\xbeevnosti. Dve vzporedni zgodbi dveh literarnih likov, Ajka in Malega, dokazujeta, kako relativno je \xc5\xbeivljenje. Morebiti res ni ni\xc4\x8d tako, kot zgleda na prvi pogled. (Doc. dr. Dragica Haramija)_NEWLINE_Janja Vidmar je mojstrica literarne provokacije. V domi\xc5\xa1ljijskem zrcalu romana zna pokazati tudi temne, neprijetne, celo grozljive podobe mladosti. (dr. Igor Saksida)'